ร้านค้า กิจการ สถานประกอบการและประชาชน ร่วมใช้งานแพลตฟอร์ม ไทยชนะแล้วกว่า 5 ล้านคน
ร้านค้า กิจการ สถานประกอบการและประชาชน ร่วมใช้งานแพลตฟอร์ม ไทยชนะแล้วกว่า 5 ล้านคน ผู้ช่วยศาสตราจารย์ นายแพทย์พลวรรธน์ วิทูรกลชิต ผู้ตรวจราชการกระทรวงดิจิทัลเพื่อเศรษฐกิจและสังคม ในฐานะเจ้าหน้าที่ศูนย์ปฏิบัติการด้านการสื่อสารโทรคมนาคมและสื่อสังคมออนไลน์ศูนย์บริหารสถานการณ์โควิด-19 (ศบค.) กล่าวว่า มาตรการควบคุมและป้องกันการแพร่ระบาดของโรคโควิด-19 เพื่อรับการผ่อนปรนในระยะที่ 2 โดยให้ผู้ประกอบการลงทะเบียนผ่านเว็บไซต์ www.ไทยชนะ .com เพื่อรับคิวอาร์โค้ดไปติดตั้งที่ร้านค้าของตนเอง พบว่า ยอดล่าสุดขณะนี้ มีร้านค้า กิจการ และสถานประกอบการ ลงทะเบียนแล้วกว่า 67,000 ร้าน และในส่วนของประชาชนที่ไปใช้บริการเช็คอินเช็คเอ้าท์ มีจำนวนกว่า 5,000,000 คน ขณะที่ปัญหาและอุปสรรคในการใช้งานเว็บไซต์ดังกล่าวขณะนี้ยังไม่พบ แต่อาจมีบ้างเล็กน้อยในส่วนของความเข้าใจในการใช้งาน ขณะเดียวกันยังพบว่า มีประชาชนบางส่วนที่ไปใช้บริการเช็คอินแต่ไม่เช็คเอ้าท์ โดยในส่วนนี้จะทำให้ประชาชนอาจได้รับผลกระทบได้ เนื่องจากหากมีกรณีมีผู้ติดเชื้อเข้าไปในสถานที่เดียวกัน ก็จะทำให้ประชาชนที่ไปใช้บริการเช็คอินแต่ไม่เช็คเอ้าท์ได้รับการแจ้งเตือนเช่นกัน ดังนั้นจึงอยากให้ประชาชนทุกคนที่เข้าไปในสถานที่บริการต่างๆ เช็คอินแล้วเช็คเอ้าท์ด้วยผู้ช่วยศาสตราจารย์ นายแพทย์พลวรรธน์ กล่าวด้วยว่า ในส่วนของกรณีมีข่าวปลอมว่าขณะนี้ให้ระวัง Line Official "ไทยชนะ" เพราะเป็นบัญชีปลอมนั้น ทาง ศบค. ยืนยันว่าไม่เป็นความจริง เนื่องจาก Line Official ไทยชนะ เป็น บัญชีของจริงซึ่งเป็นช่องทางของทางราชการ เพื่อแจ้งข่าวสารที่เกี่ยวข้องกับโรคโควิด-19 หรือในกรณีฉุกเฉินต่างๆ ให้กับประชาชนได้รับทราบเท่านั้น